રાજકોટ, તા. ૧૫ :. જિલ્લા પંચાયતમાં કોંગ્રેસના બે જુથો વચ્ચેની લડાઈ અને ભાજપની દખલગીરીને કારણે વહીવટી તંત્ર પર પડેલ વિપરીત અસર નિવારવા બન્ને જુથો હવે કંઈક પરિણામલક્ષી કામગીરી તરફ આગળ વધવા માગે છે. બધા વિખવાદ નિવારી કોંગ્રેસમાં જ સમાધાનનો રસ્તો ખોલવા અમુક સભ્યો સક્રિય રસ લઈ રહ્યા છે. સરકારને કોંગ્રેસના વધુ સભ્યોને ખેડવી પ્રમુખ સામે અવિશ્વાસ દરખાસ્ત મુકવવામાં અને તે શકય ન હોય તો સુપરસીડનું વાતાવરણ ઉભુ કરવામાં રસ છે. ચૂંટાયેલી પાંખનું વિસર્જન થઈ જવાના ભયના કારણે બન્ને જુથો એકબીજાની નજીક આવવા તૈયાર થયા છે. સમાધાન બાબતે બન્ને જુથમાં મતમતાંતર છે પરંતુ અત્યારે નવેસરથી હિલચાલ શરૂ થઈ તે સૂચક છે. કોંગીના બે જુથો વચ્ચેની લડાઈના કારણે ૨૧ જુલાઈની અર્જુન ખાટરિયાની અધ્યક્ષતાવાળી કારોબારી, ત્યાર પછી સામાન્ય સભામાં કારોબારી અને બાંધકામ સમિતિની સત્તા પાછી ખેંચી લેવાનો મામલો હાઈકોર્ટમાં પડતર છે. કોંગ્રેસે ૧૨ બાગીઓ સામે પક્ષાંતર ધારા હેઠળ ફરીયાદ દાખલ કરી છે. આમ એકથી વધુ પ્રકરણમાં કાનૂની અને રાજકીય વિવાદ હોવાથી શાસન પ્રજાની અપેક્ષા મુજબ ચાલી શકતુ નથી. આખરે આ લડાઈ કઈ બાબતની છે ? તે પ્રજા જાણે છે તેથી જ તે બાબતે બાંધછોડ કરવા બન્ને જુથ વિચારી રહ્યા છે. સમાધાનની વાત આગળ વધશે તો કોર્ટ કેસ પાછા ખેંચવાની શકયતા તપાસાશે.